Utøya-fornærmede lo av Breivik i retten
Da Breivik entret rettssalen i Oslo tingrett hevet han hendene og viste frem håndjernene i det som så ut som en planlagt gest. Etter fengslingsmøtet forklarte Geir Lippestad, en av hans forsvarere, at det var en slags høyreekstrem hilsen. - Han viste en slags høyreekstrem hilsen, men jeg vet ikke noe mer om den, sier Lippestad, som sier han ikke fikk med seg hele hilsenen da hans klient fremførte den i rettssalen. Breivik skal ha fortalt forsvarerne om hilsenen i arresten like før han ble ført inn i retten. - Etter det jeg forstår, var dette en hilsen rettet mot det høyreekstreme miljøet, for at det ikke skulle være tvil om hvilket miljø han tilhører, sier Breiviks forsvare Vibeke Hein Bæra til VGTV etter rettsmøtet. Ingen av dem hadde ytterligere kjennskap til hilsenen.Anders Behring Breivik tok ordet helt i starten av fengslingsmøtet, og sa at han ikke anerkjente dommeren. - Du har fått ditt mandat av organisasjoner som støtter multikulturalisme, derfor har jeg innsigelser mot din habilitet, sa Breivik. Han ba senere om å få ordet for å forklare hvorfor han ikke erkjenner straffskyld. - Hvis jeg får ett minutt vil jeg sette veldig pris på det, sa massemorderen til dommeren. - Ja, hvis det er relevant, svarte dommer Wenche Fliflet Gjelsten. - Det er absolutt relevant. Det er forklarende, sa Breivik. Han startet deretter på forklaringen som han hadde forberedt i fengselet. Flere ganger underveis begynte de fornærmede fra Utøya, som er tilstede i salen, å le høyt av det Breivik sa. Blant dem var Anette Davidsen og Helene Georgsen fra Hadsel. - Jeg tror det er ganske vanskelig å ikke le når han krever å bli løslatt umiddelbart, så det tror jeg det var mange som gjorde. Det var veldig godt at vi nå kunne le av ham og ikke omvendt, sier Anette Davidsen til VGTV. Georgsen er enig. - Det var umulig å ikke le, han latterliggjorde seg selv, sier hun. Det var spesielt mange som lo da den terrorsiktede 32-åringen begjærte seg løslatt, og foreslo at han skulle nomineres til krigskorset med tre sverd.Allerede før retten ble satt ba Breivik om ordet. Han holdt pekefingeren opp og ba om å få snakke om den rettspsykiatriske rapporten. - Jeg ønsker å kommentere den sakkyndige rapporten. Får jeg lov til det? - Ja, svarer dommer Gjelsten. - Jeg holder på å jobbe med en kronikk angående sakkyndigrapporten, som er helt latterlig. Det kan ikke være noen som tror på den, sa Anders Behring Breivik. Han ble deretter avbrutt av dommeren og ført tilbake til fengselet. - Jeg vil anta at politiet vil få medhold i ny fengsling, noe annet ville overraske meg sterkt, sier statsadvokat Christian Hatlo til VGTV etter at retten var hevet mandag. - Selv hevder han at han skal få krigskorset? - Jeg tror den forklaringen taler for seg selv. Senere på ettermiddagen avgjorde Oslo tingrett at Breivik skal holdes varetektsfengslet frem til 16. april.Over 100 pårørende, etterlatte og overlevende følger fengslingsmøtet. Mange av dem sitter inne i rettssalen, bak pressekorpset, mens resten følger med via videolink fra andre rom i tinghuset. Breivik satt på tiltalebenken mellom forsvarerne sine. Det er Odd Ivar Grøn, Tord Jordet, Geir Lippestad og Vibeke Hein Bæra som forsvarer 32-åringen. På motsatt side satt bistandsadvokater og påtalemyndigheten, og på et lite bord bak dem satt den nyoppnevnte sakkyndige Terje Tørrissen, som skal observere Breivik på tross av siktedes ønske. Dette er siste gang Breivik fremstilles for varetektsfengsling før rettssaken starter 16. april. Politiet har begjært at retten holder massemorderen innesperret frem til hovedforhandling, fordi det er fare for nye straffbare handlinger. I Norge er det ulovlig å ta bilde av tiltalte i en straffesak, dersom han ikke selv gir tillatelse. I motsetning til forrige fengslingsmøte godtar Breivik denne gangen å bli avbildet i retten, og en stor samling med fotografer ventet på ham da han kom inn i salen.I avhørene med politiet har det blitt klart at Breivik ikke angrer på terrorhandlingene og han planlegger nye angrep dersom han blir løslatt. I begjæringen til retten viser politiet til at de rettsoppnevnte sakkyndige mener risikoen for fremtidig vold er meget høy. Politiet ønsker fortsatt ikke å gi Breivik innsyn i alt etterforskningsmaterialet. Seks måneder etter terrorangrepet er fortsatt de fleste dokumentene klausulert, noe som innebærer at forsvarertemaet til siktede kan sette seg inn i informasjonen, men ikke har lov å fortelle hva de vet til klienten. I all hovedsak har Breivik bare tilgang til egne avhør.
Anders Behring Breivik (32) ble møtt av latter fra Utøya-fornærmede da han krevde å bli løslatt umiddelbart.